אופליסציחה

אופליסציחה (בגאורגית: უფლისციხე) הוא מתחם קדום גדול של מערות בגאורגיה, בחבל כארתלי הפנימית. עיר המערות מצויה מעט צפונית לכביש הראשי המוביל מעיר הבירה טביליסי לכותאיסי, כ-15 קילומטר מזרחית לעיר גורי. האתר מצוי על הגדה השמאלית של נהר המטקווארי, ובנוי על גבעה רמה, מעין צוק. מיקום האתר נחשב לאסטרטגי, ונמצא בצומת דרכי מסחר וצבא. המקום הוכרז כשמורה על ידי ממשלת גאורגיה, ומצוי ברשימת המקומות המועמדים לקבל הכרה על-ידיי ארגון אונסקו, כאתר מורשת עולמית<ref name=":1"></ref>. פירושו של השם אופליסציחה בגאורגית הוא "מבצרו של האל"<ref name=":0"></ref>.

== היסטוריה ==
לא ידוע מהו התאריך המדויק שבו נוסדה אופליסציחה, אך היא החלה להיבנות ולהתאכלס בתקופת הברונזה המאוחרת, אחרי שנת ה-1,000 לפני הספירה<ref></ref>. לפני הגעת הדת הנוצרית לגאורגיה, בנוסף להיותה מרכז אסטרטגי ומסחרי, הייתה אופליסציחה מרכז דתי פגאני בו סגדו לאלים שונים, אך בעיקר לאלת השמש<ref></ref>. באתר נמצאו ממצאים היסטוריים מהמאה הרביעית לפני הספירה<ref></ref>. לאחר שהנצרות הובאה לגאורגיה לפי המסורת במאה הרביעית, על ידי הנזירה נינו<ref></ref>, ארכאולוגים מצאו באתר סימנים למאבק ממושך בין תושבי אופליסציחה הפגנים הוותיקים לבין הנוצרים החדשים. התנגשויות אלו התרחשו במאות השלישית עד השישית לספירה. כאשר כבשו המוסלמים חלקים גדולים של גאורגיה (טביליסי נכבשה לראשונה במאה השמינית לספירה)<ref></ref>, הפכה אופליסציחה למבצר של מלכי גאורגיה ולמרכז מסחרי חשוב. מעריכים שאוכלוסיית המקום בתקופה זו הגיעה עד לשיא של כ-20,000 תושבים<ref name=":2"></ref>. באותה התקופה, היו באתר למעלה מ-700 מערות פעילות, שקושרו ביניהן באמצעות תעלות, סמטאות, מדרגות, ומנהרות. משנת 1122, כשמלך גאורגיה דוד הבנאי כבש את טביליסי מיידיי הסלג'וקים והפך אותה לבירת הממלכה, החלה קרנה של אופליסציחה לרדת. בימי הביניים שימשה אופליסציחה כנקודת מעבר ותחנת עצירה על דרך המשי למזרח הרחוק. בשנת 1240, המונגולים כבשו את העיר והחריבו אותה וגם את כל סביבתה. מאז לא חזרה אופליסציחה להיות מקום פעיל שאנשים חיים בו, למעט מספר נזירים נוצרים בכנסייה שנבנתה בתקופה מאוחרת יותר. בשנת 1920 רעידת אדמה פגעה קשות באתר וזרעה הרס רב<ref></ref>. החל משנת 1957, ארכאולוגים החלו לחשוף ממצאים באופליסציחה.

== מבנה וסגנון ==
אופליסציחה: מפת אתר
בעת העתיקה היו באתר ארבעה שערים, כמספר רוחות השמים<ref name=":0" />. אופליסציחה נחשבה לעיר מבוצרת וקשה לכיבוש, שכן נהר המטקווארי, גבעה תלולה עם דרכי גישה צרות וצוק מצד הנהר שימשו לה מגן טבעי. בעיר המערות נחצבה ונבנתה מערכת השקיה והובלת מי שתיה<ref></ref>, שבחלקה שרדה עד ימנו את התלאות, הכיבושים, ורעידות האדמה שעבר המקום. בתקופת הכיבוש הסובייטי הוספו עמודי תמך מבטון לחלק מהמערות היותר הגדולות. ייתכן שעמודים אלה מבטיחים שרידות בזמן רעידות אדמה, אך הן נבנו באופן שאינו משתלב באופי המיוחד של עיר המערות. ההגעה מהחניון ומשער הכניסה לאתר עצמו, כרוכה בעליית סדרה של שבילים צרים וגרמי מדרגות, רק חלקן מסודרות וכוללות מעקה.

== מקומות עניין ==
* היכל המלכה תמר - אולם גדול חצוב בסלע, עם פתח בתקרתו. הפתח שימש כפי הנראה למטרה כפולה, להכנסת אור יום לאולם, וגם ארובה להוצאת עשן. באולם יש גם כיסא אבן, עליו נאמר שהיה כסאה של תמר מלכת הגאורגים.
* התיאטרון - מערה עם כניסה בצורת קשת מחודדת, שכפי הנראה שימשה לפולחנים עוד כשהיה המקום אתר פגאני. התקרה מגולפת בצורת מתומן, באופן המזכיר את מרחצאות קרקלה ברומא<ref name=":2" />.בית המרקחת של אופליסציחה.בית המרקחת - במיקום גבוה על הגבעה, בנויות תיבות עשויות לבנים בגובה שתי שורות, בכל שורה 12 תיבות. הצורה המיוחדת הביאה חוקרים למסקנה, שמדובר בסוג של בית מרקחת עתיק. חוקרים אחרים סבורים אחרת, וטוענים שיעודן של התיבות היה שובך יונים.
* המקדש המאקוויליאני (Temple of Makviliani) - מערת מקדש גדולה, אשר הייתה פעילה כבר בתקופה הפגנית. סבורים שהמקדש נועד לפולחן אלת השמש<ref></ref>. מערכת המערות כוללת גם ספסלי אבן שנועדו עבור כהני הדת<ref name=":2" />. במקדש קיימות שתי גומות, שיעודן היה ניקוז דמן של החיות שהוקרבו במקום.
* הכנסייה - בראש הגבעה מצויה כנסייה, המכונה "כנסיית הנסיך", שנבנתה במאה העשירית על חורבות אתר פגני קדום<ref></ref>.
* המדרגות הנסתרות - יש הסבורים, שביקור באתר אופליסציחה לא יכול להיות שלם, בלא לרדת חזרה אל הכניסה הראשית ב"במדרגות הנסתרות"<ref></ref>. במקור המדרגות והירידה הנסתרות נועדו לאפשר לתושבי המקום לרדת אל נהר, להבאת מי שתייה בעת מצור על העיר, בלא להתגלות לעיניי האויבים.

== מועמדות לאתר מורשת עולמית ==
בשנת 2007 האתר הוגש לאונסקו, נתקבל והוכנס על-ידה לרשימת המועמדות לקבלת הכרה כאתר מורשת עולמית. הגשת המועמדות הוגשה על פי קריטריונים 2, 3, 4,5 של אונסקו<ref name=":1" />, בקטגוריה "תרבות". המועמדות הוגשה על ידי משרד לענייני תרבות, הגנת אתרים היסטוריים והספורט הגאורגי. הכללתה ברשימת המועמדות, אינה מחייבת את אונסקו להכריז בסוף ההליך על אופליסציחה כאתר מורשת עולמית.

== תחבורה ==
אין תחבורה ציבורית מוסדרת ברכבת, או באוטובוס לאופליסציחה. העיר הקרובה ביותר לאתר היא גורי, במרחק של קרוב ל-15 קילומטר. לאתר ניתן להגיע ב:
* מיניבוס (בגאורגית: מרשרוטקה) - נקודת היציאה והחזרה של המרשרוטקות נמצאת בתחנת האוטובוסים המרכזית של גורי.
* מונית - גם הריכוז הגדול של המוניות נמצא בתחנה המרכזית של גורי.
* נהיגה עצמית - מכל מקום בגאורגיה. בכניסה לאתר קיים חניון גדול לכלי רכב.
* הצטרפות לטיול מאורגן, המוצע בבתי מלון לתיירים.

== גלריה ==
<gallery widths="180" heights="150" perrow="4">
Uplistsikhe Church Georgia.הכנסיה אופליסציחה.jpg|הכנסייה בראש הגבעה
Uplistsikhe Secret Stairs Georgia.המדרגות הנסתרות אופליסציחה.jpg|ירידה במדרגות הנסתרות
Uplistsikhe Caves1 Georgia.מערות אופליסציחה.jpg|מערות אופליסציחה, כולל המערה הנקראת התיאטרון.
</gallery>
== ראו גם ==
* גורי
* ורדזיה
* מצחתה
== קישורים חיצוניים ==

* 

== הערות שוליים ==

קטגוריה:גאורגיה
קטגוריה:גאורגיה: מערות
קטגוריה:גאורגיה: תרבות